b'\n_START_ARTICLE_\nHawaiig\xc3\xa5s\n_START_SECTION_\nBeskrivelse\n_START_PARAGRAPH_\nHawaiig\xc3\xa5sa har trolig utviklet seg fra forfedre som en var eller lignet mye p\xc3\xa5 kanadag\xc3\xa5s (B. canadensis), og hawaiig\xc3\xa5s minner ogs\xc3\xa5 mye om den. Det er imidlertid flere distinkte forskjeller, ogs\xc3\xa5 i utfarging. Selv om hawaiig\xc3\xa5s er en dyktig flyger har den relativt korte vinger og lange bein, og dessuten redusert sv\xc3\xb8mmehud mellom t\xc3\xa6rne. En klar indikasjon p\xc3\xa5 at arten oppholder seg mer p\xc3\xa5 land enn i vann._NEWLINE_Det er bevis for at det har eksistert minst 8 andre g\xc3\xa5searter p\xc3\xa5 Hawaii, men disse ble utryddet etter at polynesierne ankom \xc3\xb8yene. Disse artene var ikke flygedyktige.\n_START_SECTION_\nUtbredelse\n_START_PARAGRAPH_\nHawaiig\xc3\xa5s er stedegen for Hawaii og lever vilt kun p\xc3\xa5 \xc3\xb8yene Oahu, Maui, Kaua\xca\xbbi og Hawai\xca\xbbi. Den er planteeter og trives i kystsonen og lavlandet, ofte p\xc3\xa5 karrig og steinet lavagrunn, der den beiter p\xc3\xa5 ulike urter, fr\xc3\xb8 og frukt.\n_START_SECTION_\nBestandsutvikling\n_START_PARAGRAPH_\nDa kaptein James Cook kom til Hawaii i 1778 antar man et det fantes omkring 25\xc2\xa0000 hawaig\xc3\xa5s der, men midt p\xc3\xa5 1940-tallet var antallet redusert til cirka 50 individer (IUCNs r\xc3\xb8dliste hevder cirka 30 individer). \xc3\x85rsaken til den store reduksjonen i antall var i hovedsak jakt og konkurranse og predasjon fra andre innf\xc3\xb8rte dyr._NEWLINE_P\xc3\xa5 1970-tallet ble det ved Hawai\xe2\x80\x98i Volcanoes National Park igangsatt et eget avlsprogram for \xc3\xa5 redde arten, men forvillede tamkatter og innf\xc3\xb8rt indisk mungo (Herpestes edwarsi) vanskeliggj\xc3\xb8r arbeidet. Mange fugler blir ogs\xc3\xa5 drept av biltrafikken. Bestanden av hawaiig\xc3\xa5s har imidlertid sakte \xc3\xb8kt. I 2004 ble den ansl\xc3\xa5tt til cirka 1\xc2\xa0241 individer, i 2006 cirka 1\xc2\xa0744 individer, og i 2011 til cirka 2\xc2\xa0500 individer. Bestands\xc3\xb8kningen kommer imidlertid stort sett fra fugler som blir utsatt fra avlsprogrammet. Forskerne antar at f\xc3\xa6rre enn 1\xc2\xa0000 ville individer hekker suksessfullt.'